Olimpiese vlam bring lig in onseker tye | Maroela Media
Die Olimpiese vlam het vandag sy kronkelpad van die een Japanse stad na die ander begin en organiseerders hou duim vas dat die verrigtinge hoop in die onseker Covid-19-tye sal bring.
Ongeveer 10 000 drawwers sal oor die volgende 121 dae die fakkel tot in Tokio dra waar die Spele op 23 Julie amptelik begin.
Seiko Hashimoto, hoof van die Tokio 2020-organiseringskomitee, het die vlam as 'n ligstraal in donker tye bestempel.
"Hierdie klein vlam het nooit hoop verloor nie en dit het vir die dag gewag om te blom," het Hashimoto gesê.
Volgens Teruhiko Okada van die organiseringskomitee is dit belangrik om die moontlikheid van te veel toeskouers te vermy. Inwoners word egter steeds aangemoedig om deel van die verrigtinge te wees.
Hoewel sommige toeskouers oor 'n gebrek aan opwinding weens die einste regulasies gemor het, het kinders se oë steeds geskitter terwyl hulle grootoog die vlam se vordering gevolg het.
"Dit is 'n wonderlike herinnering en ek wil eendag 'n professionele bofbalspeler wees wat na die Olimpiese Spele gaan," het die tienjarige Tsuzumi Sugeno aan AFP gesê.
In Iwaki, die eerste groot stad op die vlam se aflosroete, het die 78-jarige Hikomitsu Onodera dieselfde blou baadjie gedra as toe hy 'n beampte by die Spele van 1964 in Tokio was.
"Dit was goed om te sien; sport is iets wat almal kan laat saam staan," het Onodera gesê.
Tog beteken die onsekerheid wat die pandemie teweegbring dat beplanning en bepalings maklik by 'n leë stadion se losievenster kan uitwaai.
LJ van Zyl glo daar kan daar baie streng maatreëls by die Spele toegepas word. "Ek dink daar kan baie minder atlete as normaalweg wees. 'n Land sal byvoorbeeld net 'n paar atlete stuur om die getalle te beperk. Hulle sal dan heeltemal afgesonder in die Olimpiese dorp bly."
Daarbenewens is hy ook besig met 'n graad in Olimpiese Studie in Duitsland, terwyl hy verlede jaar saamgestem het met die besluit om die Spele uit te stel.
Wat 'n klug. Dit kan regtig nie Olimpies genoem word nie. Hierdie virus maak van alles' n klug. Wens ons kan dit nou agter ons sit en voorentoe beweeg.